Oznámenie vlády Dánskeho kráľovstva týkajúce sa výzvy na podávanie žiadostí o povolenie na prieskum a ťažbu uhľovodíkov v oblasti Severného mora

Ôsme kolo udeľovania povolení v Dánskom kráľovstve

(Text s významom pre EHP)

(2018/C 347/05)

S odkazom na článok 3 ods. 2 písm. a) smernice Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov (1), vás týmto informujeme, že podľa oddielu 12 ods. 1 písm. a) Zákona o využívaní podzemných zdrojov Dánskeho kráľovstva (pozri konsolidovaný zákon č. 960 z 13. septembra 2011, v znení jeho neskorších zmien) možno do 1. februára 2019 do 12.00 hod. podávať žiadosti o povolenia pre oblasť v Severnom mori v dánskom kontinentálnom šelfe západne od východnej zemepisnej dĺžky 6° 15′ (centrálna priekopa Centralgraven a priľahlé oblasti) (v rámci súradnicového systému ED50). Ak medzi uverejnením tohto oznámenia v Úradnom vestníku Európskej únie a 1. februárom 2019 neuplynie lehota 90 dní, žiadosti možno podávať do 12. hodiny 90. dňa po jeho uverejnení v Úradnom vestníku alebo ak 90. deň pripadne na víkend, štátny sviatok, Deň ústavy, Štedrý deň alebo Silvester, do 12. hodiny nasledujúceho pracovného dňa.

Možno podávať žiadosti o povolenia na prieskum a ťažbu uhľovodíkov v nelicencovaných častiach oblasti centrálnej priekopy Centralgraven v Severnom mori a v jej okolí, ktoré sú zobrazené na mape uvedenej na webovom sídle dánskej agentúry pre energetiku. Oblasť je na severe, západe a na juhu ohraničená hranicami kontinentálneho šelfu od Nórska, Veľkej Británie a Nemecka, a na východe 6° 15′ východnej zemepisnej dĺžky (ED50).

Možno podávať aj žiadosti o povolenia na prieskum a ťažbu uhľovodíkov v nepovolených vrstvách, ktoré sa nachádzajú pod oblasťami povolenia vymedzenými do určitej hĺbky a nad oblasťami povolenia vymedzenými od určitej hĺbky.

Možno podávať aj žiadosti na oblasti, ktorých stav sa až do 90 dní pred dátumom uzávierky podávania žiadostí môže zmeniť tak, že ich povolenia už nebudú platné.

Ustanovenia a kritériá v zmysle článku 5 ods. 1 smernice 94/22/ES (pozri konsolidovaný zákon č. 960 o využívaní podzemných zdrojov Dánskeho kráľovstva z 13. septembra 2011, v znení jeho neskorších zmien) boli uverejnené 26. júna 2018 v Úradnom vestníku č. 120 v časti „Ostatné oznámenia: výzvy na podávanie návrhov“.

V súlade so smernicou Európskeho parlamentu a Rady 2001/42/ES z 27. júna 2001 o posudzovaní účinkov určitých plánov a programov na životné prostredie (2) dánske ministerstvo pre energetiku, verejnoprospešné služby a zmenu klímy uskutočnilo environmentálne posudzovanie plánu, na ktorom je postup verejného obstarávania založený. Podrobnosti o pláne a posudzovaní sú k dispozícii na webovom sídle dánskej agentúry pre energetiku.

Žiadosti treba zasielať na ďalej uvedenú adresu, na ktorej možno získať aj ďalšie informácie na základe smernice 94/22/ES:

Energi-, Forsynings- og Klimaministeriet Energistyrelsen Amaliegade 44 1256 Copenhagen K DÁNSKO Tel. + 45 33926700 E-mail: ens@ens.dk Webové sídlo: http://www.ens.dk, http://www.ens.dk/8thRound (informácie o ôsmom kole udeľovania povolení a environmentálnom posudzovaní)

Očakáva sa, že dánska agentúra pre energetiku začiatkom roka 2019 zmení adresu. Preto sa žiadatelia vyzývajú, aby sa informovali o doručovacej adrese prostredníctvom webového sídla agentúry alebo telefonicky.

Povolenia by sa mali udeliť do šiestich mesiacov od ukončenia obdobia na podávanie žiadostí.

(1) Ú. v. ES L 164, 30.6.1994, s. 3.

(2) Ú. v. ES L 197, 21.7.2001, s. 30.